
ΟΜΙΛΙΑ ΤΟΥ ΠΡΟΕΔΡΟΥ ΤΟΥ ΣΕΒ

κ. ΘΕΟΔΩΡΟΥ ΦΕΣΣΑ

ΣΤΗΝ ΑΠΟΓΕΥΜΑΤΙΝΗ ΕΚΔΗΛΩΣΗ
Εξοχότατε κύριε Πρόεδρε της Δημοκρατίας,

Κυρίες και Κύριοι καλησπέρα,

Ευχαριστώ τα μέλη του ΣΕΒ που μου ανέθεσαν την Προεδρία του Συνδέσμου.

Ευχαριστώ επίσης τον προκάτοχο μου Δημήτρη Δασκαλόπουλο για την οκταετή συμβολή του στην ανάπτυξη του ΣΕΒ.

Ευχαριστώ προ πάντων όλες και όλους που μας τιμάτε σήμερα με την παρουσία σας.

Η σημερινή μας Γενική Συνέλευση συμπίπτει με μία πολύ σημαντική επέτειο. Σαν σήμερα, 35 χρόνια πριν, στις 28 Μαΐου του 1979, ξεκίνησε η Ευρωπαϊκή πορεία της χώρας μας.

Τότε υπεγράφη η ένταξη της Ελλάδας στην Ευρωπαϊκή Κοινότητα. Μια εθνική επιλογή που άλλαξε την ταυτότητα της χώρας. Μια εθνική επιλογή που καθόρισε την μετέπειτα πορεία μας. Προσφέροντας πλήθος ωφελειών και ευκαιριών για την κοινωνία, την οικονομία, τον πολιτισμό μας.

Σήμερα, με τις εμπειρίες των 35 αυτών ετών, θα αναφερθώ σε μερικά θέματα που κυριαρχούν στη σκέψη όλων μας.

	


Η Ελλάδα είναι και θα παραμείνει μια Ευρωπαϊκή χώρα

Σήμερα υπάρχει ελπίδα

Οραματιζόμαστε μια Νέα Ελλάδα 

Θέλουμε μια Ελλάδα που αναπτύσσεται

Θέλουμε μια Ελλάδα που παράγει

Θέλουμε μια Ελλάδα που ευημερεί

Συνεργαζόμαστε. Συνθέτουμε. Πετυχαίνουμε μαζί 

-
αρχίζοντας από τους εαυτούς μας

-
σε συνεργασία με την Πολιτεία

-
βοηθώντας έμπρακτα τις Επιχειρήσεις

-
σε συνεννόηση  με τους Εργαζόμενους

-
στηρίζοντας την Κοινωνία

Υπάρχουν ευκαιρίες για όλους

Η ΕΛΛΑΔΑ ΕΙΝΑΙ ΚΑΙ ΘΑ ΠΑΡΑΜΕΙΝΕΙ ΜΙΑ ΕΥΡΩΠΑΪΚΗ ΧΩΡΑ
Ο ΣΕΒ ήταν πάντα  ένθερμος υποστηρικτής της συμμετοχής της χώρας μας στη μεγάλη Ευρωπαϊκή οικογένεια. Παραμένει επίκαιρη η φράση του αείμνηστου Προέδρου μας, Δημήτρη Κυριαζή, στη Γενική Συνέλευση του 1991:

«Οραματιζόμαστε.. μία Ελλάδα Ευρωπαϊκή, που θα κρατάει την εθνική της ταυτότητα.»

Το φρέσκο μήνυμα των Ευρωεκλογών στη χώρα μας, δείχνει ότι με τη θέση αυτή συμφωνεί και η πλειοψηφία του Ελληνικού λαού. Τι μας υπαγορεύει η κάλπη; Ότι παρά τις δυσκολίες, θέλουμε να αλλάξουμε μέσα στη σταθερότητα. Ότι θέλουμε να άρουμε τις αδικίες. Να διορθώσουμε τις στρεβλώσεις. Να μην ολιγωρήσουμε στις αναγκαίες αλλαγές και μεταρρυθμίσεις. Να δώσουμε τις εθνικές μας μάχες μέσα στην Ευρώπη ως ισότιμα μέλη. 

Για τον ΣΕΒ η συμμετοχή μας στην Ευρώπη και στην ευρωζώνη είναι εγγύηση σταθερότητας και προοπτικής. Είναι ο ασφαλής μονόδρομος για την οικονομική μας ανάπτυξη. Ας μην ξεχνάμε όμως ότι η Ευρώπη του 2014 δεν είναι η Ευρώπη του 2010. Οι ολιγωρίες και τα πισωγυρίσματα δεν θα είναι πλέον ανεκτά. Η ευρωζώνη έχει  θωρακιστεί θεσμικά απέναντι σε όσους δεν σέβονται τους κανόνες. Για αυτό και έχει σημασία να κερδίζουμε κάθε μέρα τη στήριξη της Ευρώπης με το σπαθί μας, όχι ζητώντας χάρες και δανεικά.  

ΣΗΜΕΡΑ ΥΠΑΡΧΕΙ ΕΛΠΙΔΑ

Συχνά αναζητούμε εξωτερικούς εχθρούς για να καλύψουμε τις δικές μας ευθύνες. Δεν φθάσαμε όμως στην κρίση εξ αιτίας της Ευρώπης.  Η Ελλάδα δεν αξιοποίησε τα κοινοτικά κονδύλια και τις δυνατότητες τις Ενιαίας Αγοράς. Δεν δημιούργησε μια ανοικτή, ανταγωνιστική οικονομία. Δεν σχεδίασε μια εθνική στρατηγική για την ανάπτυξη της χώρας. Δεν απέκτησε κανόνες, ούτε νοοτροπία χρηστής διοίκησης & διαχείρισης. Μέσα από τη διόγκωση της δημόσιας σπατάλης και της ιδιωτικής κατανάλωσης, που χρηματοδοτήθηκαν κυρίως από δανεισμό, καταφέραμε τελικά να φτάσουμε στο χείλος του γκρεμού.  

Το 2009 αντιμετωπίσαμε έναν επικίνδυνο εκτροχιασμό με τριπλό έλλειμμα: δημοσιονομικό, ισοζυγίου τρεχουσών συναλλαγών και ανταγωνιστικότητας. 

Όταν τελικά η Ευρωπαϊκή Ένωση αποφάσισε να μας δανείσει 200 δις ευρώ, πέρα των 28 δις του ΔΝΤ, έθεσε δυο βασικούς όρους: 

· Δημοσιονομική προσαρμογή και Διαρθρωτικές αλλαγές

Πετύχαμε μια επώδυνη δημοσιονομική προσαρμογή με κατακόρυφη αύξηση των φόρων και οριζόντια περικοπή μισθών και συντάξεων. Όμως, οι διαρθρωτικές αλλαγές άργησαν να ξεκινήσουν και επιβάρυναν δυσανάλογα την τελευταία διετία. Για να μην ξεβολευτούν λίγοι αρχικά, οι πολλοί πλήρωσαν δυσβάστακτο κόστος τελικά. 

Ας μην υπονομεύουμε μόνοι μας την προσπάθειά μας. Πέντε χρόνια μετά την έναρξη της κρίσης ακόμη στη χώρα μας δυσκολευόμαστε να συνεννοηθούμε μεταξύ μας.

Εκεί όπου χρειάζεται σχέδιο, επιμονή, ρήξεις αλλά και συνθέσεις, δυσκολευόμαστε να βρούμε κοινές λύσεις. 

Εδώ που φτάσαμε όμως, η συνεννόηση είναι ο μόνος τρόπος για να πάμε μπροστά. Για να μην πάνε χαμένες οι προσπάθειες μιας δύσκολης τετραετίας. Η ισότιμη παραμονή μας στον πυρήνα της Ευρώπης και στην ευρωζώνη, εξαρτάται από την ικανότητά μας να υλοποιήσουμε τις αναγκαίες μεταρρυθμίσεις. 
Η ολοκλήρωση των μεταρρυθμίσεων δεν μπορεί να περιμένει.   

Δεν πρέπει  να διστάζουμε. Είμαστε κοντά στην ανάκαμψη. 
Σήμερα μια σειρά από αισιόδοξα μηνύματα δείχνουν ότι η οικονομία της χώρας μας σταθεροποιείται. Παρά τις καθυστερήσεις, οι σκληρές προσπάθειες και θυσίες των Ελλήνων έχουν αρχίσει να φέρνουν αποτελέσματα. 

Η ελάχιστη, έστω, πτώση της ανεργίας, η πτώση των επιτοκίων δανεισμού σε δημόσια και ιδιωτικά ομόλογα, η άντληση ιδιωτικών κεφαλαίων από τις τράπεζες, η επίτευξη των στόχων πρωτογενούς πλεονάσματος στον κρατικό προϋπολογισμό και στο ισοζύγιο τρεχουσών συναλλαγών, η μεγάλη αύξηση του εισερχομένου τουρισμού,  το έμπρακτο ενδιαφέρον ξένων επενδυτών είναι γεγονότα αναμφισβήτητα.

Μπορούμε να επιβεβαιώσουμε -μέσω των επαφών μας- το έντονο ενδιαφέρον ξένων επενδυτών. Οι ευκαιρίες υπάρχουν. Μας χτυπούν την πόρτα. Θα τις αφήσουμε να πάνε χαμένες ή θα εκμεταλλευτούμε τη συγκυρία; 

Η μεταστροφή της διεθνούς κοινής γνώμης για την Ελλάδα, είναι μια σημαντική ευκαιρία. Ας εκμεταλλευτούμε θετικά το “BrandEquity” που έχει αποκτήσει η χώρα μας πετυχαίνοντας αυτό που πολλοί θεωρούσαν αδύνατο. Με περισσότερες ξένες επενδύσεις, προσέλκυση επισκεπτών υψηλού εισοδήματος και εξωστρέφεια της Ελληνικής οικονομίας.

Ας μην εφησυχάζουμε όμως από τις πρώτες ενθαρρυντικές ενδείξεις. Για να βγούμε οριστικά από την ύφεση  απαιτείται συνεχής και συντονισμένη προσπάθεια. Ένα επεξεργασμένο σχέδιο και ένα λεπτομερές και δεσμευτικό πρόγραμμα υλοποίησης για την ανάπτυξη, την αντιμετώπιση της ανεργίας και της φτώχειας, που όλοι οφείλουμε να συμβάλλουμε στην επιτυχία του.

ΟΡΑΜΑΤΙΖΟΜΑΣΤΕ ΜΙΑ ΝΕΑ ΕΛΛΑΔΑ

Όλοι πλέον μιλάμε για τη «Νέα Ελλάδα» ακόμη κι αν δεν την εννοούμε με τον ίδιο τρόπο. Για εμάς η «Νέα Ελλάδα», ταυτίζεται με μια παραγωγική, εργατική, εξωστρεφή οικονομία που δεν θα στηρίζεται σε δανεικά, αλλά στην προσπάθεια, στις ικανότητες και τη δημιουργικότητα των ελληνικών επιχειρήσεων και των εργαζομένων τους.

Κύριε Πρωθυπουργέ, στην ομιλία σας για το Εθνικό Αναπτυξιακό Σχέδιο, περιγράψατε το όραμά σας για την Ελλάδα που θέλετε. Μια Ελλάδα ανάπτυξης, ευκαιριών, εκπαίδευσης, καινοτομίας, με σύγχρονη διοίκηση και ανταγωνιστική οικονομία. Τα θέλω σας είναι και δικά μας θέλω. Είναι τα θέλω της πλειοψηφίας των Ελλήνων, των δημιουργικών δυνάμεων του επιχειρείν, της εργασίας, της κοινωνίας των Πολιτών. Είναι τα θέλω της νέας γενιάς.Μόνο έτσι θα δημιουργηθούν θέσεις εργασίας και δεν θα φεύγουν τα λαμπρότερα μυαλά της χώρας στο εξωτερικό. 

Δεν μας λείπει τίποτε για να γίνει η χώρα μας ένα διεθνές κέντρο έρευνας και καινοτομίας, μια «δεξαμενή ταλέντων». Μπορούμε να γίνουμε κόμβος υπηρεσιών και εμπορίου. Ελληνικές και διεθνείς επιχειρήσεις πιστεύουν ότι το υψηλό επίπεδο του ανθρώπινου δυναμικού στην Ελλάδα, είναι κίνητρο για επενδύσεις στους τομείς της έρευνας και ανάπτυξης της τεχνολογίας. 
Ο ΣΕΒ έχει όραμα: 

· Θέλουμε μια Ελλάδα ανταγωνιστική.Μια ανοιχτή, οργανωμένη κοινωνία που ευημερεί, στην οποία θα θέλει κάθε πολίτης του κόσμου να επενδύσει  και να ζήσει. 
· Θέλουμε και μπορούμε να είμαστε στο επίκεντρο αυτής της προσπάθειας. Ασκώντας το θεσμικό μας ρόλο, με προτάσεις και πρωτοβουλίες για τη δημιουργία μιας ανταγωνιστικής και ανοικτής ελληνικής οικονομίας.

ΘΕΛΟΥΜΕ ΜΙΑ ΕΛΛΑΔΑ ΠΟΥ ΑΝΑΠΤΥΣΣΕΤΑΙ

Κατά την τελευταία τετραετία ο ΣΕΒ πρωτοστάτησε στην εκπόνηση μελετών και σχεδίων ανάπτυξης της οικονομίας της χώρας.

Η Κυβέρνηση αξιοποιώντας πολλές καλές προτάσεις διαφόρων φορέων εκπόνησε και  παρουσίασε προ ημερών το Εθνικό Αναπτυξιακό Σχέδιο. Το σχέδιο αυτό με τις όποιες βελτιώσεις, προσθήκες ή αλλαγές, που θα απαιτηθούν, είναι μία καλή βάση προγραμματισμού.

Το σχέδιο θέτει στόχο την αύξηση του ΑΕΠ κατά 54,5 δις € και τη δημιουργία 770.000  θέσεων εργασίας μέχρι το 2021. Για εμάς, το σχέδιο της κυβέρνησης:

· Αποτελεί ένα σημαντικό και συνεκτικό πλαίσιο για την ανάπτυξη.

· Προτάσσει τις διαρθρωτικές αλλαγές ως βασική προϋπόθεση επιτυχίας.

· Επιβεβαιώνει ότι η συντριπτική πλειοψηφία των πόρων θα προέλθει από τον ιδιωτικό τομέα. 

Πιστεύουμε όμως, ότι θα μπορούσε να δοθεί μεγαλύτερη έμφαση στη σημασία της μεταποίησης και των κατασκευών.

Πιστεύουμε επίσης ότι απαιτείται συντονισμένη δράση ώστε η αύξηση της ρευστότητας των Ελληνικών τραπεζών να οδηγήσει κεφάλαια στη χρηματοδότηση της πραγματικής οικονομίας και να υπάρξει αποτελεσματική διαχείριση των επισφαλών δανείων.

ΘΕΛΟΥΜΕ ΜΙΑ ΕΛΛΑΔΑ ΠΟΥ ΠΑΡΑΓΕΙ

Η βάση της παραγωγής είναι η βιομηχανία. Με τον όρο βιομηχανία εννοούμε οποιαδήποτε σημαντική επιχειρηματική δραστηριότητα προσθέτει αξία σε εμπορεύσιμα προϊόντα και υπηρεσίες που παράγονται στην Ελλάδα. 

Η Ελληνική οικονομία εκτός από τον τουρισμό και τη ναυτιλία χρειάζεται και περισσότερες εξαγωγές. 

Αν θέλουμε υψηλούς ρυθμούς ανάπτυξης απαιτείται αύξηση κυρίως των βιομηχανικών εξαγωγών.  Η Ευρωπαϊκή Επιτροπή υπογραμμίζει σε πρόσφατη έκθεσή της ότι λόγω της διακλαδικής αλληλεξάρτησης, μια αύξηση της βιομηχανικής παραγωγής κατά 10 δισ. ευρώ θα επιφέρει συνολική αύξηση του ΑΕΠ κατά 15 δισ. Ευρώ.  Η Ελλάδα έχει τη μικρότερη μεταποιητική παραγωγή (σχεδόν 9% του ΑΕΠ έναντι  15,5% στην Ε.Ε, η οποία σημειωτέον έχει βάλει  στόχο το 20% μέχρι το 2020). Σήμερα οι εξαγωγές της μεταποίησης υπολείπονται σημαντικά του Ευρωπαϊκού μέσου όρου. 

Αν δεν αντιστρέψουμε τη συρρίκνωση της βιομηχανικής βάσης θα αποδυναμωθεί οριστικά το εφαλτήριο για την ανάπτυξη. Μια στοχευμένη ενίσχυσή της θα οδηγήσει σε θεαματική άνοδο την  παραγωγή και τις  εξαγωγές.

Όπως αναφέρει και η Ευρωπαϊκή Επιτροπή στην τελευταία έκθεση  της: no industry, no growth, nojobs (χωρίς βιομηχανία δεν νοείται ανάπτυξη και δουλειές)

Οι προσδοκίες μιας αναγέννησης της μεταποίησης στην Ελλάδα είναι βάσιμες. Δυστυχώς όμως, η όποια πρόοδος σημειώθηκε με τις μεταρρυθμίσεις των τελευταίων ετών, κινδυνεύει να καταργηθεί στην πράξη από την υπερφορολόγηση, το κόστος της ενέργειας, τη στενότητα χρηματοδότησης των επιχειρήσεων και την απουσία εξαγωγικών πιστώσεων. 

Ο ΣΕΒ επιδιώκει την άρση των αντικινήτρων αυτών και όχι επιδοτήσεις που δεν συμβάλουν στην ανάπτυξη. Έτσι θα μπορέσει ο επιχειρηματικός κόσμος να επενδύσει, να δημιουργήσει θέσεις εργασίας και να κρατήσει στη χώρα, τους άξιους και μορφωμένους ανθρώπους της. 
ΘΕΛΟΥΜΕ ΜΙΑ ΕΛΛΑΔΑ ΠΟΥ ΕΥΗΜΕΡΕΙ 

Η ανάπτυξη είναι βιώσιμη, μόνο όταν οι πολίτες ευημερούν. Μόνο όταν στηρίζεται σε στέρεα κοινωνικά θεμέλια. 

Η ανεργία, η φτώχεια, ο κοινωνικός αποκλεισμός, η απώλεια της ελπίδας, απειλούν τα θεμέλια της κοινωνίας μας. Η αντιμετώπισή τους είναι βασική προτεραιότητα όλων μας. 

Η λύση του προβλήματος είναι αναμφίβολα η οικονομική ανάπτυξη. Και μάλιστα η βιώσιμη ανάπτυξη. Αυτή δημιουργεί δουλειές, σέβεται και προστατεύει το περιβάλλον και μεριμνά για την κοινωνία και τις επόμενες γενιές. 

Οι ανάγκες όμως της κοινωνίας δεν μπορούν να περιμένουν. Πιέζουν για άμεσες λύσεις. 

Ο ΣΕΒ, θα κάνει ό,τι περνά από το χέρι του για να συμβάλει στην κοινωνική συνοχή: 

· Αναδεικνύοντας τις διαστάσεις αλλά και προτείνοντας  λύσεις στα προβλήματα.

· Ενισχύοντας και διευκολύνοντας κάθε σοβαρό σχέδιο για την ενίσχυση της απασχόλησης.

· Ευαισθητοποιώντας με κάθε τρόπο τα μέλη του για να δράσουν.

· Περιλαμβάνοντας το θέμα της ανεργίας στον κοινωνικό διάλογο.  

ΣΥΝΕΡΓΑΖΟΜΑΣΤΕ, ΣΥΝΘΕΤΟΥΜΕ, ΠΕΤΥΧΑΙΝΟΥΜΕ ΜΑΖΙ

Τα μέλη του ΣΕΒ είναι στην πλειοψηφία τους μεσαίες και μεγάλες επιχειρήσεις. 

Οι επιχειρήσεις αυτές:

· Συμβάλλουν καθοριστικά στα έσοδα του κράτους και των ασφαλιστικών ταμείων.

· Απασχολούν περίπου 700.000 εργαζόμενους.

· Καταβάλλουν μέσο μισθό έως και 80% υψηλότερο από αυτόν που καταβάλλουν οι μικρές επιχειρήσεις.

· Εξάγουν, καινοτομούν και υλοποιούν προγράμματα ανάπτυξης του ανθρωπίνου δυναμικού.

Η πλειοψηφία των επιχειρήσεων που εκπροσωπούμε άντεξαν στην κρίση γιατί είχαν ικανή ηγεσία, αποτελεσματική διοίκηση, ξεκάθαρη στρατηγική, στοχοθεσία. Ήταν και είναι ανοιχτές στο κοινωνικό και οικονομικό περιβάλλον και σε συνεργασίες. Επενδύουν στην καινοτομία, είναι συνεπείς στις υποχρεώσεις τους, έχουν διεθνή προσανατολισμό, φροντίζουν για τη βιώσιμη ανάπτυξη και προωθούν την εταιρική διακυβέρνηση. 

Οι επιχειρήσεις πέτυχαν γιατί λειτούργησαν με τον τρόπο αυτό. Το παράδειγμά τους μπορεί να εμπνεύσει και την κοινωνία και τη δημόσια διοίκηση. 

Ο ΣΕΒ θέλει και μπορεί να συνεισφέρει στη σύνθεση, συνεργασία και επίτευξη πρακτικών και μετρήσιμων αποτελεσμάτων και να αποτελέσει καταλύτη για την διευκόλυνση των απαραίτητων αλλαγών και μεταρρυθμίσεων. Για να αλλάξει η κρατούσα νοοτροπία και από το «ΓΙΑΤΙ ΟΧΙ» να πάμε στο «ΠΩΣ ΝΑΙ». Αντί να περιγράφουμε προβλήματα, ας υλοποιούμε λύσεις. 
Αρχίζοντας από τους εαυτούς μας

Στα 107 χρόνια λειτουργίας πολλές από τις προβλέψεις του ΣΕΒ για τις οικονομικές και κοινωνικές εξελίξεις έχουν επιβεβαιωθεί από τα γεγονότα.

Το κύρος, η αξιοπιστία και η υπευθυνότητα χαρακτηρίζουν τον Σύνδεσμο διαχρονικά και  λειτουργούν καταλυτικά στη σχέση του με την Πολιτεία, τους εργαζόμενους και την κοινωνία. 

Είναι πρωταρχικό καθήκον μας να ενισχύσουμε την εμβέλεια και την αποτελεσματικότητα της λειτουργίας του ΣΕΒ με:

· καλύτερες υπηρεσίες προς τις επιχειρήσεις,

· καλύτερο συντονισμό των οργανώσεων του επιχειρηματικού κόσμου, ώστε οι παρεμβάσεις τους να έχουν το καλύτερο δυνατό αποτέλεσμα και

· προβολή της ελληνικής επιχειρηματικότητας και οικονομίας στο εξωτερικό.

Σε συνεργασία με την Πολιτεία

Επιδιώκουμε συνεχή, ανοιχτή και ειλικρινή επικοινωνία και συνεργασία με όλους τους φορείς της Πολιτείας. Το μήνυμά μας είναι σαφές: βρισκόμαστε στην ίδια πλευρά του τραπεζιού, όχι απέναντι. Η Πολιτεία χρειάζεται τις εξειδικευμένες γνώσεις και την εμπειρία του επιχειρηματικού κόσμου. Πολλά κρίσιμα ζητήματα είναι αδύνατον να τα γνωρίζει η πολιτική εξουσία, λόγων των συχνών αλλαγών σε θέσεις ευθύνης. Η δημόσια διοίκηση επίσης χρειάζεται τη συνδρομή του ιδιωτικού τομέα προκειμένου να ανταποκριθεί  στις απαιτήσεις των καιρών. 

Αξίζει να μεταφερθούν οι καλές και τεκμηριωμένες πρακτικές διοίκησης που εφαρμόζονται στον ιδιωτικό τομέα σε τομείς του Δημοσίου. Χωρίς να θιγεί η απασχόληση στο δημόσιο πολλές  μη κρίσιμες δραστηριότητες του κράτους μπορούν να ανατεθούν σε ιδιώτες με τη μέθοδο του outsourcing, επιτυγχάνοντας μείωση του κόστους και καλύτερες υπηρεσίες για τους πολίτες. 
Ο ΣΕΒ μπορεί να βοηθήσει την Πολιτεία με τους παρακάτω τρόπους: 

· Προτείνοντας διεθνείς βέλτιστες πρακτικές σε κρίσιμους τομείς δημόσιας πολιτικής (όπως ενέργεια, φορολογικό, ασφαλιστικό, δικαιοσύνη, προγράμματα μαθητείας, υγεία), με την κατάλληλη προσαρμογή στις Ελληνικές ανάγκες, την ανάπτυξη σχεδίου και την παρακολούθηση της υλοποίησης τους.

· Διαθέτοντας εξειδικευμένα στελέχη για τη δημιουργία ομάδων εργασίας προς επίλυση συγκεκριμένων προβλημάτων, αλλά και την παροχή εξειδικευμένης υποστήριξης. 

· Προωθώντας τις Ελληνικές θέσεις διεθνώς, σε όλους τους οργανισμούς και δραστηριότητες, που συμμετέχει ο ΣΕΒ και τα μέλη του.

Βοηθώντας έμπρακτα τις Επιχειρήσεις 

Είμαστε εδώ για να προωθήσουμε την ιδιωτική οικονομία και να παρέχουμε χρήσιμες υπηρεσίες στα μέλη μας: 

· Να ενισχύσουμε την επικοινωνία και τη συνεργασία των επιχειρήσεων με την πολιτεία.
· Να εκμεταλλευτούμε επιχειρηματικές ευκαιρίες στο εξωτερικό με ενδυνάμωση του ρόλου του Συμβουλίου Διεθνών Δράσεων και τη σύσφιξη των σχέσεών μας με τα διμερή επιμελητήρια. 

· Να διευκολύνουμε την πρόσβαση των μελών μας στις υπηρεσίες της Ευρωπαϊκής Επιτροπής με την καταλυτική παρουσία του ΣΕΒ στις Βρυξέλλες και τη συμμετοχή μας στη BUSINESSEUROPE.  

· Να διατυπώσουμε θέσεις και προτάσεις μέσω των ομάδων εργασίας και των φορέων μας για την Εταιρική Κοινωνική Ευθύνη, την Εταιρική Διακυβέρνηση και την Βιώσιμη Ανάπτυξη.

Κοινός παρονομαστής όλων αυτών πρωτοβουλιών είναι η συνεργασία. Απευθύνουμε λοιπόν ένα μήνυμα στις επιχειρήσεις: οι μοναχικές πορείες δεν οδηγούν πουθενά. Η νοοτροπία «ο καθένας για το μαγαζάκι του» είναι ξεπερασμένη και καταδικασμένη στην αποτυχία. Η σημερινή πραγματικότητα επιβάλει συνεργασίες και συγχωνεύσεις, ενοποιήσεις, δικτυώσεις, επενδύσεις μεγαλύτερης κλίμακας και εξωστρέφεια. 

Μέσα στον ΣΕΒ και μέσω του ΣΕΒ οι επιχειρήσεις μπορούν να πετύχουν περισσότερα.
Σε συνεννόηση με τους εργαζόμενους

Μόνο η οικονομική ανάπτυξη μπορεί να δημιουργήσει νέες θέσεις εργασίας και να βελτιώσει τις συνθήκες στις υπάρχουσες. 

Η ισορροπία μεταξύ των αναγκών επιχειρήσεων και εργαζομένων είναι καθοριστική για τη βιωσιμότητα και επιτυχία κάθε επιχείρησης.

Θεωρούμε κρίσιμες ορισμένες παρεμβάσεις, όπως:  

· Ανταμοιβή της παραγωγικότητας: χρειάζεται να λειτουργήσουν κατάλληλα συστήματα ανταμοιβής της παραγωγικότητας, από τα οποία το απλούστερο είναι η διανομή κερδών στο προσωπικό. Η πολιτεία οφείλει να μεριμνήσει ώστε τέτοιου είδους ανταμοιβές να μην εξανεμίζονται από φόρους και εισφορές στο βωμό των δημοσιονομικών περιορισμών. 

· Μείωση του μη μισθολογικού κόστους: Η επιβάρυνση των αμοιβών των εργαζόμενων με βαρύτατες ασφαλιστικές εισφορές και φόρους εισοδήματος, διαβρώνουν την ανταγωνιστικότητα της εργασίας και εν τέλει των επιχειρήσεων. Εάν η πολιτεία θα έπρεπε να επιλέξει μεταξύ μείωσης των εισφορών και αντίστοιχης μείωσης του φόρου εισοδήματος των επιχειρήσεων, είναι βέβαιο ότι προηγείται η μείωση των εισφορών.

· Εγκαθίδρυση του δεύτερου και τρίτου πυλώνα ασφάλισης: Είναι καιρός να ενθαρρυνθεί η συμπλήρωση του συστήματος κοινωνικής ασφάλισης με προγράμματα του ιδιωτικού τομέα ώστε να μπορούν οι μισθωτοί να βλέπουν το μέλλον με κάποια στοιχειώδη σιγουριά. Πολιτεία, εργοδότες και εργαζόμενοι οφείλουν να συνεργαστούν, να άρουν αντικίνητρα και αποτρεπτικές ρυθμίσεις που σήμερα υποβαθμίζουν το 2ο και 3ο πυλώνα της ασφάλισης και να τους αναδείξουν σε αναπτυξιακούς μοχλούς, όπως ισχύει στις αναπτυγμένες οικονομίες.

Προϋπόθεση για όλα αυτά είναι ένας ουσιαστικός, ειλικρινής και ευρύς κοινωνικός διάλογος. Με καλή πίστη και εποικοδομητικές προτάσεις θα συνεχίσουμε να εισάγουμε προς συζήτηση με τους κοινωνικούς εταίρους τα σημαντικά διακυβεύματα της επόμενης μέρας. Οι χαμένες θέσεις εργασίας θα ανακτηθούν και τα εισοδήματα των εργαζομένων θα βελτιωθούν,  μόνο όταν οι επιχειρήσεις γίνουν ανταγωνιστικές διεθνώς. Είναι κοινό συμφέρον εργοδοτών και εργαζομένων να επιδιώξουμε μαζί λύσεις στα προβλήματα της επιχειρηματικότητας. Μαθαίνοντας από τα λάθη του παρελθόντος, εργοδότες και εργαζόμενοι, μπορούμε να επανεξετάσουμε τις δομές και διαδικασίες του κοινωνικού διαλόγου. 

Στηρίζοντας την Κοινωνία

Οι επιχειρήσεις, μέλη του ΣΕΒ  δημιουργούν και διατηρούν πολλές και καλές θέσεις εργασίας. Στηρίζουν σημαντικά οικοσυστήματα μικρότερων  επιχειρήσεων που είναι προμηθευτές και πελάτες τους. Συνεισφέρουν στα δημόσια έσοδα. Αναλαμβάνουν μεμονωμένα και συντονισμένα πρωτοβουλίες κοινωνικής ευθύνης. 

Ο ΣΕΒ και τα μέλη του μπορούν να συμβάλουν στην αντιμετώπιση κρίσιμων  κοινωνικών προβλημάτων με διάφορους τρόπους όπως: 

· Συντονισμός δράσεων Εταιρικής Κοινωνικής Ευθύνης των επιχειρήσεων. Πολλά από τα μέλη μας έχουν δείξει έμπρακτα το ενδιαφέρον τους για όσους πλήττονται από την ύφεση.

· Συνεργασία με φορείς που εκπροσωπούν την κοινωνία των Πολιτών και την Τοπική Αυτοδιοίκηση.

· Ενίσχυση προγραμμάτων που υποστηρίζουν την κοινωνική οικονομία με παροχή τεχνογνωσίας,  “υιοθέτηση κοινωνικών επιχειρήσεων», κ.α

· Ενίσχυση και προώθηση προγραμμάτων αύξησης της απασχολησιμότητας .

· Υποστήριξη νεανική επιχειρηματικότητας, καινοτομίας και των start-ups.

ΥΠΑΡΧΟΥΝ ΕΥΚΑΙΡΙΕΣ ΓΙΑ ΟΛΟΥΣ

Κυρίες και Κύριοι, 

Η Ελλάδα μπορεί να γίνει η χώρα των ευκαιριών για την επιχειρηματικότητα. Οι δημιουργικοί της άνθρωποι μπορούν να έχουν λαμπρό μέλλον και οι νέοι της να έχουν ευκαιρίες. 

Ως επίλογο, επιτρέψτε μου κάτι προσωπικό:

Το 1981 όταν ξεκίνησα την επιχείρηση μου ήταν ένα startup της εποχής του.

Το ότι βρίσκομαι στην θέση αυτή σήμερα και σας απευθύνω το λόγο, είναι μια επιβεβαίωση ότι η πατρίδα μας προσφέρει ευκαιρίες σ’ όσους θέλουν να προσπαθήσουν και να διακριθούν. 

Ο ΣΕΒ στηρίζει τους νέους που φιλοδοξούν να επιχειρήσουν και να επιτύχουν στη ζωή τους.

Άνθρωποι με πίστη στον εαυτό τους, πάθος για την δουλειά τους και προσήλωση στον στόχο, έχουν αρκετές πιθανότητες να πετύχουν. Είμαι αισιόδοξος ότι πολλοί θα τα καταφέρουν!

Το μέλλον είναι αδύνατο να το προβλέψουμε, αξίζει όμως να το παλέψουμε!

